Document ID: 32006R0133

KOMMISSIONENS FORORDNING (EF) Nr. 133/2006
af 26. januar 2006
om ændring af forordning (EØF) nr. 3149/92 om gennemførelsesbestemmelser for levering af levnedsmidler fra interventionslagre til de socialt dårligst stillede personer i Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3730/87 af 10. december 1987 om almindelige regler for levering til visse organisationer af levnedsmidler fra interventionslagre med henblik på uddeling til de socialt dårligst stillede personer i Fællesskabet (1), særlig artikel 6, og
ud fra følgende betragtninger:
(1)
Kommissionens forordning (EØF) nr. 3149/92 (2) fastsætter bestemmelserne for levering af levnedsmidler fra interventionslagre til de socialt dårligst stillede personer.
(2)
For at sikre en god forvaltning af den uddelingsplan for 2006, der er fastsat ved Kommissionens forordning (EF) nr. 1819/2005 af 8. november 2005 om vedtagelse af en plan for tildeling til medlemsstaterne af midler, der skal afholdes over 2006-budgettet, og som skal dække udgifterne til levering af levnedsmidler fra interventionslagre til de socialt dårligst stillede personer i Fællesskabet (3), bør fristerne for udtagning af mejeriprodukter fra interventionslagrene ændres.
(3)
Inden for rammerne af årsplanen kan produkter, der udtages fra interventionslagrene, leveres i uforandret stand eller i forarbejdet form til fremstilling af levnedsmidler, eller de kan udtages som betaling for levering eller fremstilling af levnedsmidler, der er tilvejebragt på EF-markedet. Hvad angår sidstnævnte type levering, skal det præciseres, hvilke produkter der på interventionslagrene kan udtages som betaling for fremstilling af kornprodukter. I dette tilfælde skal de betingelser for tilbudsindhentning, der er fastsat i artikel 4 i forordning (EØF) nr. 3149/92, og som vedrører tilrettelæggelsen af leveringerne i medlemsstaterne, præciseres i overensstemmelse hermed.
(4)
Da omkostningerne ved intern EF-transport afholdes af EF på basis af de faktiske omkostninger, der er fastlagt via tilbudsindhentning, bør der ikke længere kræves fremlæggelse af bevismateriale for tilbagelagte afstande for at opnå refusion.
(5)
Ifølge artikel 3, stk. 1, i forordning (EØF) nr. 3149/92, som ændret ved forordning (EF) nr. 1903/2004 (4), slutter årsplanens gennemførelsesperiode den 31. december. Den frist for indsendelse af årsrapporterne, der er anført i artikel 10 i forordning (EØF) nr. 3149/92, bør derfor ændres i overensstemmelse hermed.
(6)
Forordning (EØF) nr. 3149/92 bør derfor ændres.
(7)
Foranstaltningerne i denne forordning er i overensstemmelse med udtalelse fra alle de berørte forvaltningskomitéer -
UDSTEDT FØLGENDE FORORDNING:
Artikel 1
I forordning (EØF) nr. 3149/92 foretages følgende ændringer:
1)
I artikel 3, stk. 2, tredje afsnit, indsættes følgende punktum:
»Når det gælder smør tildelt medlemsstaterne i forbindelse med planen for 2006, skal 70 % af smørmængden udtages fra interventionslagrene inden den 1. marts, hvis tildelingerne er på over 500 t.«
2)
I artikel 4 foretages følgende ændringer:
a)
I stk. 1, litra b), indsættes følgende afsnit efter tredje afsnit:
»Ligeledes kan Kommissionen, hvis der ikke er disponibelt korn på interventionslagrene, tillade levering af ris fra interventionslagre som betaling for levering af korn og kornprodukter tilvejebragt på markedet.«
b)
I stk. 2, litra a), fjerde afsnit, indsættes følgende punktum:
»Ligeledes skal det, såfremt leveringen vedrører korn eller kornprodukter, der byttes med ris udtaget fra interventionslagre, ved indhentning af tilbud præciseres, at det produkt, der skal udtages, er ris, der er oplagret af et interventionsorgan.«
3)
I artikel 7, stk. 2, affattes andet punktum således:
»Med henblik herpå skal refusionsanmodningen indeholde alt nødvendigt bevismateriale, især for den gennemførte transport.«
4)
I artikel 10, stk. 1, affattes første punktum således:
»Medlemsstaterne tilsender hvert år senest den 30. juni Kommissionen en rapport om planens gennemførelse på deres område i det foregående år.«
Artikel 2
Denne forordning træder i kraft på dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. januar 2006.

Labels: 17
19
5
0
3